**Calul troian**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un trandafir şi o femeie

îşi sărbătoreau întâlnirile.

Trandafirul privea femeia în ochi,

ochii ei clipeau de neastâmpăr,

se întrandafira la faţă de frumos.

Femeia privea trandafirul în culoare

el se înfemeia de aromă

cu mirosul ei fin,

la amândoi le stătea bine.

Bărbatul care oferise trandafirul

era topit de bucurie,

privea femeia şi trandafirul

ca pe o cetate de cucerit

şi aştepta,

trandafirul era calul troian.